लेकिन जो दिमाग़ की खाते हैं, वे भी कौन-से कम हैं? इन दिमाग़ी मुस्टंडों को भी हम अधमरे जनतंत्र को जिलाने के लिए संजीवनी बूटी की खोज में जुटा कैसे मान लें? अड़ंगेबाज़ी सरकारी अफ़सर का जीवन-तत्व है। लेकिन अफ़सर दो तरह के होते हैं। एक सकारात्मक मीन-मेखी होते हैं। वे न हों तो सेंधमार सब लूट ले जाएं। दूसरे नकारात्मक ढेलेबाज़ी के उस्ताद होते हैं। वे अन्यान्य कारणों से हर काम रोकने की ख़ुराफ़ात में ही लगे रहते हैं। वे होते ही इसलिए हैं कि क़ायदे का कोई काम न हो पाए।